Conform procurorilor DNA, în primăvara anului 2019, Alin Anton ar fi luat 10 de mii de euro de la o femeie condamnată într-un dosar penal la o pedeapsă cu închisoarea cu executare. Suma ar fi ajuns la el în tranșe, prin mai multe transferuri. Totul pentru a-i convinge pe judecători la o soluție de admitere a recursului în casație pe care martora, prin intermediul avocatului, urma să o exercite.
După ce au verificat toate conturile avocatului Alin Anton, procurorii anticorupție au constatat că acesta nu poate justifica proveniența a peste 2,2 milioane lei.
În cursul anchetei penale, a fost pus și sechestru pe vila avocatului, evaluată la peste 440.000 de euro, pe care Alin Anton o deține împreună cu soția sa.
Alin Anton este, în prezent, unul dintre cei mai experimentați apărători din județul Argeș. În ultimii ani, printre clienții săi s-au numărat și câțiva dintre stăpânii de sclavi de la Berevoești. Acolo, în urmă cu 7 ani, comuna devenea cunoscută pentru ororile comise de 38 de romi din nouă grupări interlope asupra a zeci de persoane racolate, multe cu probleme psihice.